Karsten Lauritzen (V), 2010-05-20:
Der har været en del diskussion om de her to lovforslag, så derfor synes jeg, det er passende at tage ordet her under andenbehandlingen og sætte et par ting på plads og bl.a. genbekræfte det, der er den politiske begrundelse for de ændringer af udlændingeloven, som ligger i de her to forslag.
Det er jo gennemførelsen af det servicetjek, som blev aftalt mellem VK og Dansk Folkeparti her i foråret.
Og det er nogle ændringer af udlændingeloven og et servicetjek, som vi gennemfører, fordi den faste og fair udlændinge- og integrationspolitik, som har været hjørnestenen i regeringens udlændinge- og integrationspolitik siden 2001, har medført, at de folk, der kommer til Danmark nu, er folk, der kommer for at arbejde og for at uddanne sig.
Tidligere var det folk, der kom for at få familiesammenføring og for at søge om asyl.
Det ændrede indvandringsmønster til Danmark har gjort, at vi selvfølgelig bliver nødt til at se på, hvordan vi kan ændre lovgivningen, så den passer dertil, og hvordan vi kan sætte turbo på integrationen.
Derfor har regeringen sammen med Dansk Folkeparti foreslået det her pointsystem, som har været meget omtalt, som er inspireret fra Canada, og som har til formål at sikre, at hvis man viser vilje til integration, hvis man arbejder, og hvis man lever op til de krav, som vi stiller, kan man få permanent opholdstilladelse efter blot 4 år mod 7 år i den tidligere lovgivning.
Det har vi gjort, fordi vi ønsker at sætte turbo på integrationen.
Det har vi gjort, fordi vi ønsker, at den enkelte, der kommer til Danmark, skal have en medindflydelse, skal have et medansvar for, hvorvidt man bliver integreret, og skal belønnes for at integrere sig hurtigt.
Det bliver man med det foreliggende pointsystem.
Der har været en lang række politiske diskussioner.
Der har også været en række kritiske høringssvar, og dem har vi forholdt os til i udvalgsbehandlingen.
Jeg skal også gerne forholde mig til dem her i dag fra Folketingets talerstol, men jeg vil blot sige, at det, der er baggrunden for, at regeringen har fremsat de forslag, er, at vi bliver nødt til at opdatere den lovgivning, som ligger, og videreføre den faste og fair udlændinge- og integrationspolitik, som har ligget fast siden 2001.
Det, vi gør her, er at belønne de udlændinge, som kommer til Danmark og viser vilje til integration, som ønsker at arbejde, og som ønsker at integrere sig.
De kan hurtigere få permanent opholdstilladelse.
Og dem, der vender Danmark ryggen, må finde sig i, at de skal vente længere tid, eller at de måske ikke kan få permanent opholdstilladelse.
Det er ikke en rettighed at få permanent opholdstilladelse i Danmark, ligesom det ikke er en rettighed at blive statsborger.
Det er et privilegium, noget, man skal gøre sig fortjent til.
Det er ikke noget nyt.
Sådan har det været siden 2002, hvor man ændrede lovgivningen.
Nu ændrer man den så igen og opdaterer den.
Så vil jeg bare sige, at det har været sådan, at det flertal af VK og Dansk Folkeparti, som har været i Folketingssalen, for den faste og fair udlændingepolitik i et par år har oplevet, at dele af oppositionen har bakket op om den.
Det, vi beklageligvis ser nu, er, at Socialdemokratiet og Socialistisk Folkeparti ikke kan stemme for det lovforslag, som ligger her, og ikke ønsker at bakke op om en fast og fair udlændinge- og integrationspolitik.
Jeg er ked af at sige det, men det, man kan frygte man får, hvis der på et tidspunkt skulle være nogle andre, der får flertal i Folketingssalen, er ikke en videreførelse af den faste og fair udlændinge- og integrationspolitik som den, regeringen har stået vagt om.
Så er det noget helt andet.
For hvis det var det samme, ville man jo stemme for de her lovforslag, som vil sætte turbo på integrationen og give en lempelig adgang til opholdstilladelse for de indvandrere, som udviser vilje til integration.
Man sænker grænsen fra 7 år til 4 år.